CELEX: 32017D0074
Language: bg
Date: 2016-11-25 00:00:00
Title: Решение за изпълнение (ЕС) 2017/74 на Комисията от 25 ноември 2016 година за определяне на общ фискален маркер за газьол и керосин (нотифицирано под номер С(2016) 7546)

14.1.2017   
            
            
               BG
            
            
               Официален вестник на Европейския съюз
            
            
               L 10/7
            
         РЕШЕНИЕ ЗА ИЗПЪЛНЕНИЕ (ЕС) 2017/74 НА КОМИСИЯТА
   от 25 ноември 2016 година
   за определяне на общ фискален маркер за газьол и керосин
   
      
         (нотифицирано под номер С(2016) 7546)
      
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 95/60/ЕО на Съвета от 27 ноември 1995 г. относно фискалното маркиране на газьол и керосин (1), и по-специално член 2, параграф 2 от нея,
   като има предвид, че:
   
               (1)
            
            
               За доброто функциониране на вътрешния пазар, и по-специално за да се предотврати отклонението от данъчно облагане, в Директива 95/60/ЕО се предвижда обща система за маркиране с цел да се идентифицират видовете газьол с код по Комбинираната номенклатура (КН) 2710 00 69 и керосин с код по КН 2710 00 55, които са освободени за потребление като необлагаеми с акциз или като облагаеми с намалена акцизна ставка. Първият код бе разделен на кодове по КН 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 и 2710 20 19, за да се вземе предвид съдържанието на сяра и наличието на биодизел в газьола, а вторият бе транспониран като код по КН 2710 19 25 (2).
            
         
               (2)
            
            
               С Решение за изпълнение 2011/544/ЕС на Комисията (3) продуктът, идентифициран с научното наименование N-етил-N-[2-(1-изобутоксиетокси)етил]-4-(фенилазо)анилин (Solvent Yellow 124), бе определен като общия фискален маркер, предвиден в Директива 95/60/ЕО, за маркирането на газьол и керосин, които не са били обложени по ставката в пълен размер, приложима за такива енергийни продукти, използвани като гориво.
            
         
               (3)
            
            
               Съгласно член 2 от Решение за изпълнение 2011/544/ЕС то трябва да бъде преразгледано не по-късно от 31 декември 2016 г., като се вземе предвид техническият напредък в областта на маркировъчните системи и като се отчете необходимостта да се противодейства на използването с цел измама на минерални масла, освободени от акциз или облагаеми с намалена акцизна ставка.
            
         
               (4)
            
            
               Като част от процеса на преразглеждане Комисията публикува покана за заявяване на интерес за представяне на продукти, подходящи за употреба като фискални маркери за газьол и керосин (4). Целта на Комисията е като маркер да бъде идентифицирано вещество, чиято ефективност по отношение на набор от предварително определени критерии надхвърля тази на понастоящем използваното вещество.
            
         
               (5)
            
            
               Предвид обстоятелството, че преразглеждането все още не е завършило, Solvent Yellow 124 следва да продължи да се използва като общия фискален маркер по смисъла на Директива 95/60/ЕО и съобразно изложените в нея условия.
            
         
               (6)
            
            
               Настоящото решение не представлява освобождаване от задълженията съгласно член 102 от Договора.
            
         
               (7)
            
            
               Необходимо е да се вземат предвид новите възможности, предоставени от бъдещите научни постижения, като се определи срок за преразглеждане на настоящото решение.
            
         
               (8)
            
            
               Настоящото решение може да се преразгледа по всяко време преди този срок, ако се установи, че Solvent Yellow 124 благоприятства отклонението от данъчно облагане, уврежда здравето или околната среда или ако Комисията открие вещество с по-висока ефективност от тази на Solvent Yellow 124.
            
         
               (9)
            
            
               Следователно Решение за изпълнение 2011/544/ЕС следва да бъде заменено.
            
         
               (10)
            
            
               Мерките, предвидени в настоящото решение, са в съответствие със становището на Комитета по акцизите,
            
         ПРИЕ НАСТОЯЩОТО РЕШЕНИЕ:
   Член 1
   В съответствие с приложението към настоящото решение предвиденият в Директива 95/60/ЕО общ фискален маркер за всички видове газьол с кодове по КН 2710 19 43, 2710 19 46, 2710 19 47, 2710 19 48, 2710 20 11, 2710 20 15, 2710 20 17 и 2710 20 19, както и за керосин с код по КН 2710 19 25, e Solvent Yellow 124.
   Държавите членки определят равнище на маркиране в размер на не по-малко от 6 mg и не повече от 9 mg маркер на литър минерално масло.
   Член 2
   Настоящото решение се преразглежда не по-късно от 31 декември 2021 г., като се вземе предвид техническият напредък в областта на маркировъчните системи и необходимостта да се противодейства на използването с цел измама на енергийни продукти, освободени от акциз или облагаеми с намалена акцизна ставка.
   Посоченото преразглеждане се извършва по-рано, ако се установи, че Solvent Yellow 124 благоприятства отклонението от данъчно облагане, уврежда здравето или околната среда или ако Комисията открие вещество с по-висока ефективност от тази на Solvent Yellow 124.
   Член 3
   Решение за изпълнение 2011/544/ЕС се отменя.
   Член 4
   Адресати на настоящото решение са държавите членки.
   
      Съставено в Брюксел на 25 ноември 2016 година.
      
         
            За Комисията
         
         Pierre MOSCOVICI
         
            Член на Комисията
         
      
   
   
      (1)  ОВ L 291, 6.12.1995 г., стр. 46.
   
      (2)  Кодовете по Комбинираната номенклатура са посочените в Регламент за изпълнение (ЕС) 2015/1754 на Комисията от 6 октомври 2015 г. за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа (ОВ L 285, 30.10.2015 г., стр. 1).
   
      (3)  Решение за изпълнение 2011/544/ЕС на Комисията от 16 септември 2011 г. за определянето на общ фискален маркер за газьол и керосин (ОВ L 241, 17.9.2011 г., стр. 31).
   
      (4)  ОВ C 299, 11.9.2015 г., стр. 28.
   
      ПРИЛОЖЕНИЕ
      
                  1.
               
               
                  Идентификация съгласно индекса на цветовете: Solvent Yellow 124.
               
            
                  2.
               
               
                  Научно наименование: N-етил-N-[2-(1-изобутоксиетокси)етил]-4-(фенилазо)анилин.